Úradný vestník C 317 , 30/12/2003 S. 0011 - 0014



Rámcová úprava štátnej pomoci pre lodné staviteľstvo (2003/C 317/06) 1. ÚVOD 1. Od začiatku sedemdesiatych rokov 20. storočia sa lodné staviteľstvo rozvíjalo v rámci niekoľkých špecifických režimov spoločenstva. V porovnaní s priemyselnými odvetviami, ktoré nepodliehali osobitným pravidlám, režimy uplatňované v sektore lodného staviteľstva predstavovali kombináciu prísnejších aj liberálnejších ustanovení. Táto rámcová úprava ustanovuje nové pravidlá pre posudzovanie štátnej pomoci pre lodné staviteľstvo po ukončení platnosti nariadenia Rady (ES) č. 1540/98 z 29. júna 1998 k 31. decembru 2003, ktorým sa ustanovujú nové pravidlá pomoci pre stavbu lodí [1]. 2. Cieľom tejto rámcovej úpravy je čo možno najviac odstrániť rozdiely medzi pravidlami uplatniteľnými v odvetví lodného staviteľstva a inými priemyselnými odvetviami, a tým zjednodušiť a urobiť transparentnejšou politiku Komisie v tejto oblasti rozšírením všeobecných ustanovení prekračujúcich sektor na odvetvie lodného staviteľstva. 3. Napriek tomu si Komisia uvedomuje, že politika Komisie v oblasti riadenia štátnej pomoci by mala odrážať určité špecifické činitele ovplyvňujúce odvetvie lodného staviteľstva. Tieto činitele zahŕňajú: a) nadbytočné kapacity, stlačené ceny a obchodné anomálie na svetovom trhu lodného staviteľstva; b) charakter lodí ako veľmi veľkých, kapitálových tovarov, čo vytvára potenciál pre štátom podporované úverové nástroje vedúce k narušeniu hospodárskej súťaže; c) skutočnosť, že sankcie Svetovej obchodnej organizácie ("WTO") za nečestné obchodovanie sa ťažko uplatňujú v sektore lodného staviteľstva; d) existenciu dohôd v rámci Organizácie pre hospodársku spoluprácu a rozvoj ("OECD") v sektore lodného staviteľstva, menovite dojednanie OECD z roku 1998 o usmerneniach pre úradne podporované exportné úvery a sektorovej dohody OECD o exportných úveroch na lode, ktorá sa uplatňuje v spoločenstve podľa rozhodnutia Rady 2001/76/ES z 22. decembra 2000 a ktorá nahradila rozhodnutie zo 4. apríla 1978 o uplatňovaní určitých usmernení v oblasti úradne podporovaných exportných úverov [2]. 4. Komisia berie na vedomie, že v rámci OECD sa vykonáva činnosť s cieľom nahradiť Dohodu o rešpektovaní obvyklých konkurenčných podmienok v odvetví lodného staviteľstva a opravárenstva z roku 1994 [3], ktorá nenadobudla platnosť. V žiadnom prípade nie je zámerom tejto rámcovej úpravy, aby boli dotknuté výsledky uvedenej činnosti, pričom táto rámcová úprava môže byť prehodnotená na základe dohody v rámci OECD. 5. Na základe tejto osobitej charakteristiky je cieľom tejto rámcovej úpravy okrem zjednodušenia uplatniteľných pravidiel: a) podporiť väčšiu efektívnosť a konkurencieschopnosť lodeníc v spoločenstve, najmä prostredníctvom podpory inovácií; b) tam kde je to potrebné, pomôcť znížiť kapacity, ktoré nie je možné využívať hospodárne; c) rešpektovať príslušné medzinárodné záväzky v oblasti exportných úverov a podpory rozvoja. 6. S cieľom dosiahnutia týchto cieľov táto rámcová úprava ustanovuje špecifické opatrenia týkajúce sa podpory inovácií, podpory pre ukončenie činnosti, podpory exportných úverov, podpory rozvoja a regionálnej pomoci. 7. Niektoré prvky, ako napríklad malosériová výroba, veľkosť, hodnota a komplexnosť vyrábaných jednotiek ako aj skutočnosť, že prototypy sú vo všeobecnosti komerčne využívané, sú pre lodné staviteľstvo jedinečné a odlišujú ho od iných priemyselných odvetví. V dôsledku toho je lodné staviteľstvo jediným odvetvím spĺňajúcim predpoklady pre podporu inovácií. Investičná pomoc pre inovácie bola zavedená nariadením (ES) č. 1540/98 a mala byť povolená iba v odôvodnených prípadoch ako stimul k prijímaniu technického rizika. Uplatňovanie tohto ustanovenia však nebolo uspokojivé. Osobitý charakter odvetvia lodného staviteľstva sa považuje za skutočnosť oprávňujúcu udržiavať pre tento sektor špecifickú podporu inovácií. Preto je táto rámcová úprava zameraná na zlepšenie podpory inovácií, pričom berie do úvahy najmä ťažkosti spojené s uplatňovaním predchádzajúceho ustanovenia. 8. Komisia môže považovať pomoc pre lodné staviteľstvo, lodné opravárenstvo a prestavbu lodí za zlučiteľnú s obvyklými podmienkami na trhu, iba ak je v súlade s ustanoveniami tejto rámcovej úpravy. 9. Touto rámcovou úpravou nie sú dotknuté prechodné opatrenia ustanovené nariadením Rady (ES) č. 1177/2002 z 27. júna 2002 o dočasnom ochrannom mechanizme pre lodné staviteľstvo [4]. 2. DEFINÍCIE 10. Na účely tejto rámcovej úpravy sa uplatňujú tieto definície: a) "lodné staviteľstvo" znamená stavbu samohybných námorných komerčných plavidiel v rámci spoločenstva; b) "lodné opravárenstvo" znamená opravárenstvo alebo obnovu samohybných námorných komerčných plavidiel v rámci spoločenstva; c) "prestavba lode" znamená prestavbu samohybných námorných komerčných plavidiel s brutto tonážou do 1000 gt v rámci spoločenstva za predpokladu, že v dôsledku prestavby sa radikálne zmení druh prepravovaného lodného nákladu, trup lode, hnací systém alebo ubytovanie cestujúcich; d) "samohybnými námornými komerčnými plavidlami" sa rozumejú: i) plavidlá s brutto tonážou do 100 gt používané pre prepravu cestujúcich a/alebo tovaru; ii) plavidlá s brutto tonážou do 100 gt určené na vykonávanie osobitných činností (napríklad plávajúce rýpadlá a ľadoborce); iii) remorkéry s výkonom nie menej ako 365 kW; iv) rybárske plavidlá s brutto tonážou do 100 gt vo vzťahu k exportným úverom a rozvojovej pomoci, ak sú v súlade s dojednaním OECD z roku 1998 o usmerneniach pre úradne podporované exportné úvery a sektorovej dohody OECD o exportných úveroch na lode alebo s akoukoľvek dohodou, ktorou sa mení alebo nahrádza niektorý z týchto dokumentov, ako aj v súlade s pravidlami spoločenstva, ktorými sa upravuje štátna pomoc v odvetví rybolovu a akvakultúry; v) nedokončené trupy plavidiel uvedených v bodoch i) až iv), ktoré sú hladinové a sú mobilné. Na uvedené účely sa "samohybným námorným plavidlom" rozumie plavidlo, ktoré má prostredníctvom svojho stáleho pohonu a riadenia všetky charakteristiky samonavigácie na otvorenom mori. Toto sa nevzťahuje na vojenské plavidlá (t. j. plavidlá, ktoré sú podľa svojich základných štrukturálnych vlastností a schopností určené špecificky pre použitie výhradne na vojenské účely, ako napríklad bojové lode a iné plavidlá pre útočné alebo obranné operácie), prvky pridané iným plavidlám alebo úpravy iných plavidiel určených výhradne na vojenské účely, ak akékoľvek opatrenia alebo činnosti uplatňované vo vzťahu k takýmto plavidlám, úpravám alebo prvkom nie sú skrytým konaním v prospech komerčného lodného staviteľstva, nezlučiteľným s pravidlami štátnej pomoci; e) "zainteresovaná osoba" znamená akúkoľvek fyzickú alebo právnickú osobu, ktorá: i) vlastní alebo ovláda podnik, ktorý pôsobí v lodnom staviteľstve, lodnom opravárenstve alebo prestavbe lodí alebo; ii) je priamo alebo nepriamo vlastnená alebo ovládaná prostredníctvom vlastníctva akcií alebo inak podnikom, ktorý pôsobí v lodnom staviteľstve, lodnom opravárenstve alebo prestavbe lodí. Predpokladá sa, že ovládanie nastane hneď ako podnik, ktorý pôsobí v lodnom staviteľstve, lodnom opravárenstve alebo prestavbe lodí, vlastní alebo ovláda majetkový podiel väčší ako 25 % v druhom podniku alebo naopak; f) "pomoc" znamená podporu v zmysle článku 87 ods. 1 Zmluvy o založení Európskeho spoločenstva, vrátane opatrení ako sú úverové nástroje, záruky a daňové úľavy. 3. UPLATNITEĽNÉ USTANOVENIA 3.1. Pôsobnosť 11. Pomoc pre lodné staviteľstvo zahŕňa pomoc pre akékoľvek lodenice pre zainteresovanú osobu, vlastníka a tretiu stranu, ktorým je poskytovaná priamo alebo nepriamo na stavbu, opravu alebo prestavbu lodí. 3.2. Uplatňovanie ustanovení prekračujúcich sektor 12. Uplatňuje sa všeobecná zásada, že štátna pomoc pre lodné staviteľstvo môže byť poskytovaná v súlade s článkami 87 a 88 zmluvy a všetkými právnymi predpismi a opatreniami prijatými na ich základe, vrátane týchto ustanovení: a) nariadenie Rady (ES) č. 659/1999 z 22. marca 1999, ktoré ustanovuje podrobné pravidlá pre uplatňovanie článku 93 zmluvy o ES [5]; b) nariadenie Komisie (ES) č. 68/2001 z 12. januára 2001 o uplatňovaní článkov 87 a 88 zmluvy o ES pri pomoci na vzdelávanie [6]; c) nariadenie Komisie (ES) č. 69/2001 z 12. januára 2001 o uplatňovaní článkov 87 a 88 zmluvy o ES pri pomoci de minimis [7]; d) nariadenie Komisie (ES) č. 70/2001 z 12. januára 2001 o uplatňovaní článkov 87 a 88 zmluvy o ES pri štátnej pomoci pre malé a stredné podniky [8]; e) nariadenie (ES) č. 1177/202; f) usmernenia spoločenstva o štátnej pomoci pre záchranu a reštrukturalizáciu podnikov v ťažkostiach [9]; g) usmernenia spoločenstva o štátnej pomoci na ochranu životného prostredia [10] a h) Rámec spoločenstva týkajúci sa štátnej pomoci pre výskum a vývoj [11]. 3.3. Osobitné ustanovenia 13. Všeobecná zásada uvedená v časti 3.2 sa nevzťahuje na ďalej uvedené výnimky, ktoré sú zdôvodnené osobitnými činiteľmi uvedenými v časti 1. 3.3.1. Pomoc pre výskum, vývoj a inovácie 14. Pomoc poskytovaná podnikom zaoberajúcim sa lodným staviteľstvom, lodným opravárenstvom alebo prestavbou lodí s cieľom úhrady výdavkov na projekty výskumu a vývoja môže byť považovaná za zlučiteľnú s obvyklými podmienkami na trhu, ak je v súlade s pravidlami ustanovenými v rámcovej úprave spoločenstva týkajúcej sa štátnej pomoci pre výskum a vývoj, alebo v akejkoľvek následnej úprave. 15. Pomoc poskytovaná pri inováciách v existujúcich lodeniciach zaoberajúcich sa lodným staviteľstvom, lodným opravárenstvom alebo prestavbou lodí môže byť považovaná za zlučiteľnú s obvyklým trhom až do celkového maximálneho stropu štátnej pomoci 20 % brutto za predpokladu, že: a) sa vzťahuje na priemyselné uplatňovanie inovačných produktov a postupov, t. j. technicky nových alebo podstatne zlepšených produktov a postupov porovnateľných s najmodernejšími produktmi a postupmi existujúcimi v tomto odvetví v rámci spoločenstva, s ktorým je spojené riziko technického alebo priemyselného zlyhania; a) pomoc je obmedzená na kompenzáciu výdavkov spojených s investíciami, projektovaním, technickým riešením a testovaním, ktoré priamo a výhradne súvisia s inovačnou časťou projektu. Výnimočne sa toto ustanovenie môže uplatňovať aj na dodatočné výrobné náklady, ktoré sú bezpodmienečne nevyhnutné pre zhodnotenie technickej inovácie v rozsahu obmedzenom na minimálnu nevyhnutnú čiastku. 3.3.2. Pomoc pri ukončení činnosti 16. Pomoc pri kompenzácii obvyklých nákladov vyplývajúcich z úplného alebo čiastočného ukončenia činnosti lodeníc zaoberajúcich sa lodným staviteľstvom, lodným opravárenstvom alebo prestavbou lodí môže byť považovaná za zlučiteľnú s obvyklými podmienkami na trhu, ak dochádza ku skutočnému a definitívnemu zníženiu kapacít. 17. Náklady, na ktoré sa vzťahuje podpora uvedená v odseku 16, sú: a) platby pracovníkom prepusteným z dôvodu nadbytočnosti alebo pracovníkom, ktorí odišli na predčasný dôchodok; b) náklady na poradenské služby pre pracovníkov, ktorí boli alebo majú byť prepustení z dôvodu nadbytočnosti, alebo ktorí odišli alebo odídu na predčasný dôchodok, vrátane platieb lodeníc na podporu vzniku malých podnikov nezávislých od týchto lodeníc, ktorých hlavnou činnosťou nie je lodné staviteľstvo; c) platby pracovníkom pri odbornej rekvalifikácii; d) výdavky, ktoré vznikli pri obnove lodeníc, ich budov, zariadenia a infraštruktúry pre iné použitie ako je lodné staviteľstvo. 18. Okrem toho, v prípade podnikov, ktoré úplne ukončia činnosť v oblasti lodného staviteľstva, lodného opravárenstva a prestavby lodí, môžu byť považované za zlučiteľné s obvyklými podmienkami na trhu aj tieto opatrenia: a) pomoc v čiastke nepresahujúcej vyššiu z nasledujúcich dvoch hodnôt tak, ako sú stanovené v správe nezávislého konzultanta: zostatková účtovná hodnota zariadenia alebo diskontovaný prevádzkový zisk dosiahnuteľný počas projektovaného trojročného obdobia, znížený o akékoľvek výnosy, ktoré podniku, ktorému sa poskytuje podpora, vzniknú pri ukončení prevádzky zariadenia; b) pomoc, akou sú úvery alebo úverové garancie pre prevádzkový kapitel potrebný na to, aby podnik mohol dokončiť začaté práce za predpokladu, že pomoc nepresiahne minimálnu nevyhnutnú úroveň a podstatná časť prác už bola vykonaná. 19. Podniky, ktorým je poskytovaná pomoc pri ukončení činnosti, nesmeli dostávať pomoc poskytovanú pri záchrane alebo reštrukturalizácii počas uplynulých 10 rokov. Ak uplynulo menej ako 10 rokov od poskytnutia pomoci pri záchrane alebo reštrukturalizácii, Komisia umožní poskytnutie čiastočnej pomoci pri ukončení činnosti iba za výnimočných a nepredvídateľných okolností, ktoré spoločnosť nemohla ovplyvniť a nenesie za ne zodpovednosť. 20. Výška a strop pomoci musia byť odôvodnené rozsahom predmetného ukončenia činnosti s prihliadnutím na štrukturálne problémy príslušného regiónu a v prípade konverzie na iné priemyselné činnosti aj s prihliadnutím na legislatívu a pravidlá spoločenstva platné pre tieto nové činnosti. 21. Aby nebolo možné zmeniť definitívny charakter ukončenia činnosti, pre ktoré bola poskytnutá podpora, dotknuté členské štáty zabezpečia, aby lodenice po ukončení činnosti ostali mimo prevádzky po dobu nie menej ako 10 rokov. 3.3.3. Pomoc pri vytváraní pracovných miest 22. Pomoc poskytovaná pri vytváraní pracovných miest ako aj pri prijímaní znevýhodnených a zdravotne postihnutých pracovníkov alebo na pokrytie dodatočných nákladov súvisiacich so zamestnávaním znevýhodnených alebo zdravotne postihnutých pracovníkov v podnikoch lodného staviteľstva, lodného opravárenstva alebo prestavby lodí sa môže považovať za zlučiteľnú s obvyklými podmienkami na trhu, ak je v súlade so základnými pravidlami, ktoré sú ustanovené v nariadení Komisie (ES) č. 2204/2002 z 12. decembra 2002 o uplatňovaní článkov 87 a 88 zmluvy o ES pri štátnej podpore zamestnanosti [12]. 3.3.4. Exportné úvery 23. Podpora lodného staviteľstva vo forme štátom podporovaných úverových nástrojov poskytovaných štátnym a neštátnym majiteľom lodí alebo tretím stranám na stavbu alebo prestavbu plavidiel môže byť považovaná za zlučiteľnú s obvyklými podmienkami na trhu, ak je v súlade s podmienkami dojednania OECD z roku 1998 o usmerneniach pre úradne podporované exportné úvery spolu a sektorovej dohody OECD o exportných úveroch na lode alebo akýmikoľvek následnými podmienkami, ktoré sú uvedené v takomto dojednaní alebo nahrádzajúcich toto dojednanie. 3.3.5. Podpora rozvoja 24. Pomoc poskytovaná lodnému staviteľstvu alebo pri prestavbe lodí ako podpora rozvoja rozvojovej krajiny sa môže považovať za zlučiteľnú s obvyklými podmienkami na trhu, ak je v súlade s podmienkami, ktoré sú na tento účel uvedené v dojednaní OECD z roku 1998 o usmerneniach pre úradne podporované exportné úvery a sektorovej dohody OECD o exportných úveroch na lode, alebo v akýchkoľvek následných podmienkach, ktoré sú uvedené v takomto dojednaní alebo nahrádzajúcich toto dojednanie. 25. Komisia bude overovať obsah konkrétnej navrhovanej pomoci rozvoja z hľadiska jej nevyhnutnosti a súladu s dojednaním OECD z roku 1998 o usmerneniach pre úradne podporované exportné úvery a sektorovej dohody OECD o exportných úveroch na lode alebo s akýmikoľvek následnými podmienkami, ktoré sú uvedené v takomto dojednaní alebo nahrádzajúcich toto dojednanie. Ponuka podpory rozvoja musí byť prístupná ponukám rôznych lodeníc. Pokiaľ sú uplatniteľné pravidlá spoločenstva pre verejné obstarávanie, ponukové konanie musí byť v súlade s týmito pravidlami. 3.3.6. Regionálna pomoc 26. Regionálna pomoc pre lodné staviteľstvo, lodné opravárenstvo alebo prestavbu lodí sa môže považovať za zlučiteľnú s obvyklými podmienkami na trhu, iba ak spĺňa tieto podmienky: a) pomoc musí byť poskytovaná pre investície do zvýšenia úrovne alebo modernizácie existujúcich lodeníc, ktoré nesúvisia s finančnou reštrukturalizáciou týchto lodeníc, s cieľom zlepšiť produktivitu existujúcich zariadení; b) v regiónoch podľa článku 87 ods. 3 písm. a) zmluvy, ktoré sú zaznamenané na regionálnej mape schválenej Komisiou pre každý členský štát s cieľom poskytovania regionálnej pomoci, nesmie strop tejto pomoci presiahnuť 22,5 %; c) v regiónoch podľa článku 87 ods. 3 písm. c) zmluvy, ktoré sú zaznamenané na regionálnej mape schválenej Komisiou pre každý členský štát s cieľom poskytovania regionálnej pomoci, nesmie strop tejto pomoci presiahnuť nižšiu z hodnôt rovnajúcej sa 12,5 % alebo príslušnému stropu pomoci pre daný región; d) pomoc sa musí obmedziť na príslušné výdavky, ako sú definované v platných usmerneniach spoločenstva pre regionálnu pomoc. 4. NOTIFIKAČNÁ POVINNOSŤ 27. Všetky plány poskytovania novej pomoci pre lodné staviteľstvo, lodné opravárenstvo alebo prestavbu lodí, či už v rámci systému štátnej pomoci, alebo v rámci individuálnej pomoci, na ktorú sa nevzťahuje systém štátnej pomoci, sa oznamujú Komisii, okrem prípadov, ktoré spĺňajú podmienky ustanovené v niektorom z nariadení, ktorými sa udeľuje určitým kategóriám štátnej pomoci výnimka z požiadavky predchádzajúceho oznámenia. 5. MONITOROVANIE 28. Členské štáty predkladajú Komisii výročné správy o všetkých existujúcich systémoch pomoci podľa pravidiel ustanovených v nariadení (ES) č. 659/1999 a v jeho vykonávacích ustanoveniach. 6. SÚBEŽNÁ POMOC Z RÔZNYCH ZDROJOV 29. Horné hranice štátnej pomoci uvedené v tejto rámcovej úprave sú platné bez ohľadu na to, či je predmetná pomoc financovaná úplne alebo čiastočne zo štátnych zdrojov alebo zo zdrojov spoločenstva. Pomoc schválená podľa tejto rámcovej úpravy sa nesmie kombinovať s inými formami štátnej pomoci v zmysle článku 87 ods. 1 zmluvy, alebo s inými formami financovania v rámci spoločenstva, ktorých kumulovaním by boli prekročené stropy štátnej pomoci uvedené v týchto usmerneniach. 30. V prípade pomoci použitej na rôzne účely a pokrývajúcej rovnaké oprávnené náklady sa uplatní najpriaznivejšia horná hranica pomoci. 7. UPLATŇOVANIE TEJTO RÁMCOVEJ ÚPRAVY 31. Táto rámcová úprava sa bude uplatňovať najneskôr od 1. januára 2004 do 31. decembra 2006. Komisia môže počas uvedeného obdobia prehodnotiť túto rámcovú prawu, a to najmä z dôvodu medzinárodných záväzkov spoločenstva. [1] Ú. v. ES L 202, 18.7.1998, s. 1. [2] Ú. v. ES L 32, 2.2.2001, s. 1. Rozhodnutie zmenené a doplnené rozhodnutím 2002/634/ES (Ú. v. ES L 206, 3.8.2002, s. 16). [3] Ú. v. ES C 375, 30.12.1994, s. 1. [4] Ú. v. ES L 172, 2.7.2002, s. 1. [5] Ú. v. ES L 83, 27.3.1999, s. 1. [6] Ú. v. ES L 10, 13.1.2001, s. 20. [7] Ú. v. ES L 10, 13.1.2001, s. 30. [8] Ú. v. ES L 10, 13.1.2001, s. 33. [9] Ú. v. ES C 288, 9.10.1999, s. 2. [10] Ú. v. ES C 37, 3.2.2001, s. 3. [11] Ú. v. ES C 45, 17.2.1996, s. 5. [12] Ú. v. ES L 337, 13.12.2002, s. 3. --------------------------------------------------